สำนักงานประกันสังคม เล็งปรับปรุงแก้ไขสิทธิกองทุนชราภาพ รับฟังความคิดถึง 30 เมษายนนี้
นางสาวลัดดา แซ่ลี้ ผู้อำนวยการสำนักสิทธิประโยชน์ ในฐานะรองโฆษกสำนักงานประกันสังคม กล่าวว่า ตามที่ได้มีกลุ่มผู้ใช้แรงงานและผู้ประกันตน ยื่นข้อเรียกร้องให้สำนักงานประกันสังคมพิจารณาปรับปรุงแก้ไขกฎหมายที่เกี่ยวข้องกับสิทธิประโยชน์ทดแทนในกรณีชราภาพ ตามพระราชบัญญัติประกันสังคม พ.ศ.2533 ให้มีความสอดคล้องกับสภาพเศรษฐกิจและสังคมในปัจจุบัน นายสุชาติ ชมกลิ่น รัฐมนตรีว่าการกระทรวงแรงงาน ได้สั่งการให้สำนักงานประกันสังคมเร่งดำเนินการศึกษาแนวทางถึงความเป็นไปได้ เพื่อช่วยเหลือและบรรเทาความเดือดร้อนให้กับผู้ประกันตนให้มากที่สุด ซึ่งได้มีการตั้งคณะทำงานขึ้นมาศึกษา และเพื่อให้การแก้ไขเพิ่มเติม พ.ร.บ.ประกันสังคม เป็นไปอย่างมีประสิทธิภาพและเกิดประโยชน์สูงสุดแก่ผู้ประกันตน จึงได้เปิดให้มีการรับฟังความคิดเห็นในรูปแบบออนไลน์ พร้อมจะจัดการประชุมรับฟังความคิดเห็นใน 5 ภูมิภาคของประเทศ เพื่อผู้ประกันตน นายจ้าง และผู้มีส่วนเกี่ยวข้องทุกฝ่าย ได้มีส่วนร่วมในการปรับปรุงแก้ไขสิทธิประโยชน์กองทุนชราภาพ นำไปสู่การเปลี่ยนแปลงกฎหมายประกันสังคมต่อไป จึงขอเชิญชวนผู้ประกันตน นายจ้าง และผู้เกี่ยวข้อง ร่วมแสดงความคิดเห็นได้ในเว็บไซต์ของสำนักงานประกันสังคมที่ www.sso.go.th หรือแสดงความคิดเห็นผ่านคิวอาร์โค้ดที่สำนักงานประกันสังคมทุกจังหวัด ได้ตั้งแต่บัดนี้เป็นต้นไปจนถึงวันที่ 30 เมษายน 2564 นี้ ///เสียง///รองโฆษกสำนักงานประกันสังคม กล่าวย้ำว่า ผู้ประกันตน นายจ้าง สามารถแสดงความคิดเห็นหนึ่งคนต่อหนึ่งสิทธิ์เท่านั้น ซึ่งการแสดงความคิดเห็นในรูปแบบออนไลน์จะมีวีดิทัศน์ให้รับชมก่อนตอบแบบสอบถาม โดยมีเนื้อหาสาระสำคัญบอกข้อดี ข้อเสียในแต่ละทางเลือก เช่น กรณีขอเลือกให้ผู้ประกันตนเป็นผู้มีสิทธิในการเลือกรับบำเหน็จชราภาพหรือบำนาญชราภาพ กรณีขอคืนเงินสมทบชราภาพบางส่วนเมื่อผู้ประกันตนออกจากงาน กรณีขอกู้เงินสมทบกรณีชราภาพบางส่วน มาใช้เป็นหลักประกันเงินกู้กับธนาคาร หรือสถาบันการเงินได้ เป็นต้น